*Жоба*

**«Қазақстан Республикасындағы көші-қон бақылауының жай-күйі және оны қамтамасыз ету шаралары туралы» тақырыбында Қазақстан Республикасы Парламентінің Мәжілісінде өткен Үкімет сағатының нәтижелері бойынша**   
**ҰСЫНЫСТАР**

**Қазақстан Республикасының Үкіметі:**

1. Қазақстан Республикасына білікті шетелдік жұмыс күшін тарту тетіктерін жетілдіру жөніндегі жұмысты жалғастырсын.

2. Қазақстан Республикасында бизнес-көшіп келушілер үшін кәсіпкерлік қызметті жүзеге асыруды оңайлату бойынша қосымша шаралар қабылдасын.

3. Көшіп-қонушыларды нәсілі, тілі, діні, жынысы, этникалық және әлеуметтік тиесілігі, көзқарасы, саяси ұстанымы, мүліктік жағдайы бойынша немесе кез келген басқа да себеп бойынша кемсітуге жол бермеуді қамтамасыз етсін.

4. Реадмиссияға жататын шетелдіктерді уақытша ұстау орталықтарын құру мәселесін пысықтасын.

5. Үкіметтің заң жобалау қызметі шеңберінде:

- Қазақстан Республикасының Қылмыстық кодексінен соттың шығарып жіберу туралы шешімін орындамаумен байланысты қылмыстық теріс қылықты алып тастау және осы қылмыстық құқық бұзушылықты әкімшілік құқық бұзушылықтар қатарына ауыстыру;

- шартты түрде сотталған және бас бостандығынан айыру орындарынан мерзімінен бұрын босатылған шетелдіктерге Қазақстан Республикасына келуге тыйым сала отырып, оларды Қазақстан Республикасынан шығарып жіберуді көздейтін норма енгізу;

- өздеріне қатысты 30 күн ішінде азаматтығы тиесілі мемлекеттен немесе тұрақты тұрғылықты жерінен жеке басына растама келіп түспеген шетелдіктерді қабылдау-бөлу орнында ұстау мерзімдерін ұлғайту;

- шетелдіктерді уақтылы тіркеу бойынша қабылдаушы тарапқа қойылатын талаптарды қатаңдату. Талаптар орындалмаған жағдайда қолданыстағы айыппұл санкцияларын салуды және қызметін тоқтата тұруды көздеу;

- жеке басын куәландыратын құжаттарда ұлты туралы жазба болмаған жағдайда, репатриация бойынша келетін шетелдіктердің этникалық тиесілігін анықтау тетігін белгілеу;

- Қазақстан Республикасының азаматтығына қабылдау кезінде бастапқы елдің азаматтығынан шыққаны туралы растайтын құжаттарды оңайлатылған тәртіппен ұсыну туралы талаптар;

- 1-4 санаттар бойынша шетелдік жұмыс күшін тартуға рұқсаттар беру кезінде біліктілік талаптарын қатаңдату және бақылау, сондай-ақ жұмыс берушілердің еңбек заңнамасын сақтауы бөлігінде заңнамаға өзгерістер мен толықтырулар енгізудің орындылығы мәселесін пысықтасын.

6. Егер өтініш жасаған шетелдіктің немесе азаматтығы жоқ адамның мемлекеттік дерекқорда Қазақстан Республикасының шегінен тыс жерге тұрақты тұруға кеткені туралы мәліметтері болмаса, жоғарыда көрсетілген анықтамасы болған кезде Қазақстан Республикасының азаматтығынан айырылған адамдарға зейнетақы жинақтарын төлеу мүмкіндігін көздейтін Бірыңғай жинақтаушы зейнетақы қорынан төленетін міндетті зейнетақы жарналары, міндетті кәсіптік зейнетақы жарналары есебінен қалыптасқан зейнетақы жинақтарынан зейнетақы төлемдерін жүзеге асыру қағидаларына және зейнетақы төлемдерінің мөлшерін есептеуді жүзеге асыру әдістемесіне толықтырулар енгізу мәселесін қарасын.

**Қазақстан Республикасының Ішкі істер министрлігі:**

1. Шетелдіктердің Қазақстанның көші-қон заңнамасын сақтауын бақылдауды қамтамасыз етсін.

2. Заңсыз жұмыс күшін тартып, заңсыз көші-қонға ықпал ететін адамдарға қатысты шаралар қолдану арқылы заңсыз көші-қонға қарсы іс-қимыл жасау жөніндегі жұмысты күшейтсін.

3. Шет мемлекеттермен реадмиссия туралы келісімдер жасау жөніндегі жұмысты жалғастырсын.

4. Көші-қон проблемаларын шешу мүддесі үшін шет елдердің көші-қон қызметтерімен, халықаралық мемлекеттік емес және гуманитарлық ұйымдармен ынтымақтастықты ұйымдастырсын.

5. **Қазақстан Республикасының Сыртқы істер министрлігімен бірлесіп,** 2018 жылы Қазақстан Республикасы мен Моңғолия арасындағы Моңғолияда тұрақты тұрып жатқан Қазақстан Республикасы азаматтарының және Қазақстан Республикасында тұрақты тұрып жатқан Моңғолия азаматтарының азаматтық алуының және оны тоқтатуының оңайлатылған тәртібі және азаматтықтың болмауы және қос азаматтық жағдайларын болдырмау туралы келісімнің редакциясын келісуді аяқтасын.

6. **Қазақстан Республикасының Ұлттық қауіпсіздік комитетімен бірлесіп,** бұзушылықтарды анықтаудың автоматты алгоритмдері және белгілі бір әкімшілік-аумақтық бірліктің аумағында шетелдіктер мен азаматтығы жоқ адамдардың сапалық және сандық құрамын айқындау мүмкіндігі бар көші-қон бақылауының бірыңғай базасын құру мәселесін пысықтасын.

7. Қазақстан Республикасында тұрақты тұруға қалу және қазақстандық азаматтықты алу туралы өтінішхат беретін, әсіресе «көші-қон» тәуекелі бар елдерден келген адамдарды бақылауды күшейтсін.

8. Шетелдік жұмысшылардың болуын және олардың еңбек қызметін жүзеге асыруын бақылаудың қосымша тетіктерін енгізу, жұмыстар аяқталған соң уақтылы шығуын қамтамасыз ету, сондай-ақ олар құқық бұзушылық жасаған жағдайда шығарып жіберуге шығыстарды қаржыландыру мәселесін пысықтасын.

9. Жергілікті атқарушы органдармен және «Азаматтарға арналған үкімет» мемлекеттік корпорациясы» КеАҚ бірлесіп, Алматы қаласында және Республиканың облыс орталықтарында Көші-қон қызметтерін көрсету орталықтарын ашу мәселесін пысықтасын.

10. Көші-қон саласында халыққа көрсетілетін мемлекеттік қызметтерді автоматтандыру және оңтайландыру жөнінде шаралар қабылдасын.

11. Халыққа қызмет көрсету орталықтарына бармай «Электрондық үкімет» порталы арқылы жеке тұлғаларды, оның ішінде кәмелетке толмағандарды тіркеуді ресімдеуді оңайлату туралы мәселені қарасын не Халыққа қызмет көрсету орталықтарында тіркелетін адамдарды қатыстырмай тұрғын үйдің меншік иесінің тікелей тіркеуінің балама мүмкіндігін қарасын.

12. Ішкі істер органдарының Қазақстан Республикасының азаматтығына қабылдау және Қазақстан Республикасының азаматтығын қалпына келтіру, оның ішінде жеңілдетілген тәртіппен (тіркеу тәртібімен), азаматтықтан шығу, азаматтықты жоғалту, азаматтықтан айырылу және Қазақстан Республикасының азаматтығына жататындығын айқындау мәселелері бойынша өтінішхаттарды (өтініштерді) қабылдау, ресімдеу және қарау қағидаларына (Қазақстан Республикасы Ішкі істер министрлігінің 2016 жылғы 28 қаңтардағы № 85 бұйрығымен бекітілген) Қазақстан Республикасының азаматтығынан айырылған адамдарда Қазақстан Республикасының аумағында орындалмаған міндеттемелерінің бар (жоқ) екендігін тексеру рәсімін регламенттеу бөлігінде толықтырулар енгізсін, тексеру нәтижелері бойынша мұндай адамдарға мұндай міндеттемелердің жоқ екендігі туралы құжат (анықтама) беру көзделсін.

**Қазақстан Республикасының Еңбек және халықты әлеуметтік қорғау министрлігі:**

1. Көшіп келушілердің жедел бейімделуіне жәрдемдесуге бағытталған шаралар кешінін қабылдасын.

2. Шетелдік жұмыс күшін тарту жөніндегі жұмыстар шеңберінде біліктілігі жоғары шетелдік жұмыс күшін тарту тәртібін оңайлату және тартылатын шетелдік жұмыс күшінің сапалық құрамын реттеу арқылы инновациялық әлеуеті жоғары шетелдік мамандардың көптеп келуіне екпін берсін.

3. Шағын кәсіпкерлік субъектілеріне шетелдік жұмыс күшін тартуға рұқсаттар бергені және (немесе) оны ұзартқаны үшін алым мөлшерлемесін азайтуды қоса алғанда, халыққа қызмет көрсету (қоғамдық тамақтандыру, бөлшек сауда және т.б.) және құрылыс салаларына шетелдік жұмыс күшін тартуға рұқсаттар беру рәсімін оңайлатудың орындылығын зерделесін.

4. Көші-қон проблемаларын тиімді шешуге ықпал ететін жағымды қоғамдық пікір қалыптастыру мақсатында халықты жұмыспен қамтуға жәрдемдесу жөніндегі мемлекеттік қолдау шеңберінде ерікті түрде қоныс аудару мүмкіндіктері туралы халық арасында ақпараттық жұмысты жандандырсын.

**Қазақстан Республикасының Сыртқы істер министрлігі:**

1. Қазақстан Республикасына келуге визалар алу процесін қиындататын кедергілерді жою мақсатында визаны азаматтық тиесілі ел және (немесе) виза алушының тұрақты тұрғылықты жері жататын консулдық округте ғана ресімдеу туралы талаптың күшін жою бөлігінде визалар алу тетігін қайта қарасын.

2. Шетелде, әсіресе Қазақстан Республикасының дипломатиялық өкілдіктері жоқ қалалар мен елдерде Қазақстан Республикасына келуге виза беру жөніндегі визалық орталықтар құру бойынша жұмысты жандандырсын.

3. **Қазақстан Республикасының Ішкі істер министрлігімен бірлесіп,** ТМД елдерімен заңсыз көші-қонның алдын алуға бағытталған практика және шаралар, сыртқы көші-қонды реттеу, адамдардың азаматтық тиесілігін айқындау әдістері, жеке басты куәландыратын жарамсыз құжаттар туралы мәліметтермен алмасуды көздейтін көші-қон саласындағы ынтымақтастық туралы үкіметаралық келісімдерге қол қоюды жеделдету жөнінде шаралар қабылдасын.

4. Қазақстан Республикасында болған кезінде паспортынан айырылған (жоғалтқан) Өзбекстан азаматтарына қайтуға куәлік беру мәселесін шешуді жеделдету мақсатында Қазақстан Республикасының оңтүстік өңірінде Өзбекстан Республикасының консулдығын ашу мәселесін осы елмен пысықтасын.

5. Халықаралық тәжірибені пайдалана отырып, «электрондық виза» тетігін енгізу жөніндегі мәселені пысықтасын.

**Қазақстан Республикасының Ақпарат және коммуникациялар министрлігі** Қазақстанға келудің жаңа және жеңілдетілген нысандары туралы ақпаратты интернет-алаңдарды қоса алғанда, бұқаралық ақпарат құралдарында, оның ішінде шетелдік бұқаралық ақпарат құралдарында жария ету жөніндегі жұмысты жандандырсын.

**Қазақстан Республикасының Мәдениет және спорт министрлігі** қонақүйлердің тізілімін енгізуді қамтамасыз етсін, сондай-ақ Дүниежүзілік туристік ұйымның ұсынымдарын ескере отырып, тиісті қызметтер көрсету стандарттарына қарай, туристік индустрия объектілерін сыныптау тетігін әзірлесін.

**Қазақстан Республикасының Ұлтық қауіпсіздік комитеті** «Бүркіт» БАЖ-ды жаңғырту және рұқсат құжаттарын алуды электрондық форматқа көшіру жөніндегі жұмысты жалғастырсын.

\_\_\_\_\_\_\_\_\_\_\_\_\_\_\_\_